B4-0774, 0805, 0812, 0827 και 0840/95

Ψήφισμα σχετικά με την κατάσταση των ανθρωπίνων δικαιωμάτων στη Ισημερινή Γουϊνέα

Το Ευρωπαϊκό Κοινοβούλιο,

- έχοντας υπόψη τα προγενέστερα ψηφίσματά του σχετικά με την Ισημερινή Γουϊνέα,

- έχοντας υπόψη το ψήφισμα που εγκρίθηκε από τη Συνέλευση Ίσης Εκπροσώπησης ΑΚΕ/ΕΕ στο Ντακάρ, το Φεβρουάριο του 1995,

A. ανησυχώντας ιδιαίτερα για την πορεία της αποκατάστασης της δημοκρατίας στην Ισημερινή Γουϊνέα, ενώ δεν έχουν ακόμη διεξαχθεί οι δημοτικές εκλογές που έχουν προγραμματιστεί για τον Μάϊο 1995,

Β. επισημαίνοντας ότι η Ισημερινή Γουϊνέα έχει υπογράψει την Τέταρτη Σύμβαση της Λομέ και, κατά συνέπεια, το άρθρο 5 σχετικά με το σεβασμό των ανθρωπίνων δικαιωμάτων,

Γ. ανήσυχο για την παραβίαση των ανθρωπίνων δικαιωμάτων και για τη συνεχή παρεμπόδιση του εκδημοκρατισμού όπως π.χ. η κράτηση και ο βασανισμός των αρχηγών της αντιπολίτευσης Esono Michα (πρώην διευθυντού της Στρατιωτικής Ακαδημίας του Bata) Mesa Mbα, Esono Musie, Ayσn Asomu, Onα Nsα, Onα Nquema, Nquema Nsι, Ndun Musiι, γεγονός το οποίο υποχρέωσε και άλλες προσωπικότητες να εγκαταλείψουν τη χώρα,

Δ. ανησυχώντας για τις πολύ συνοπτικές δίκες ενώπιον στρατοδικείου στις οποίες προσήχθησαν τα άτομα αυτά και τις ποινές που ζητήθηκαν από τον εισαγγελέα, οι οποίες αρχίζουν από τριακονταετή κάθειρξη, στέρηση πολιτικών δικαιωμάτων και διάλυση του κόμματός του για τον κ. Severo Moto, και φθάνουν μέχρι ποινές θανάτου για άλλους υποδίκους και σε φυλάκιση μεταξύ 5 και 25 ετών για τους υπόλοιπους,

Ε. ανήσυχο που το στρατοδικείο στην Ισημερινή Γουϊνέα δεν είναι ούτε αμερόληπτο, ούτε ανεξάρτητο και ότι η δίκη δεν διεξήχθη σύμφωνα με τους κανόνες που εγγυούνται τη δικαία απονομή δικαιοσύνης,

1. καταδικάζει τη συστηματική παραβίαση των ανθρωπίνων δικαιωμάτων με την κράτηση, φυλάκιση και βασανισμό των μελών της πολιτικής αντιπολίτευσης τις παραμονές των δημοτικών εκλογών του Μαΐου 1995[semigr ]

2. απαιτεί την παύση της καταπίεσης των μελών και των στελεχών των κομμάτων της δημοκρατικής αντιπολίτευσης και τη χορήγηση της γενικής αμνηστίας για όλους τους πολιτικούς κρατούμενους, καταδικασμένους και υποδίκους, προ της διεξαγωγής των εκλογών[semigr ]

3. ζητεί επιμόνως από τις αρχές της Ισημερινής Γουϊνέας να μεριμνήσουν για τον απαρέγκλιτο σεβασμό των ανθρωπίνων δικαιωμάτων και ιδιαιτέρως του δικαιώματος του συνεταιρίζεσθαι, του δικαιώματος του συνέρχεσθαι και της ελευθερίας της εκφράσεως, απαιτεί δε την επιτάχυνση της διαδικασίας εγκαθίδρυσης των δημοκρατικών θεσμών, καθώς και του δικαιοδοτικού συστήματος[semigr ]

4. απαιτεί την εφαρμογή των συστάσεων του Ειδικού Εισηγητή των Ηνωμένων Εθνών[semigr ]

5. απαιτεί την εκπλήρωση των υποχρεώσεων που ανελήφθησαν κατά τη συνάντηση των δωρητριών χωρών, της αντιπολίτευσης και των τρίτων ενδιαφερομένων χωρών που πραγματοποιήθηκε τον Ιούνιο του 1994[semigr ]

6. υπενθυμίζει το ψήφισμά του της 16ης Μαρτίου 1995 ((ΣΠ αυτής της ημερομηνίας, Μέρος ΙΙ, σημείο 10)) και φρονεί ότι, επειδή δεν έχει επιτευχθεί καμιά πρόοδος, θα πρέπει να ανασταλεί η συνεργασία με την Ισημερινή Γουϊνέα, χωρίς ωστόσο να διακοπεί η παροχή ανθρωπιστικής βοήθειας[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Κοινή Επιτροπή Εκπροσώπησης της Αντιπολίτευσης στην Ισημερινή Γουϊνέα, την κυβέρνηση της Ισημερινής Γουϊνέας, τα κράτη που υπέγραψαν τη Σύμβαση του Λομέ καθώς και στην Επιτροπή για τα Ανθρώπινα Δικαιώματα των Ηνωμένων Εθνών.